Twee mans op plaas doodgeskiet(Argieffoto: Lorraine Claasen) Die Mpumalanga-polisie is op soek na vermeende moordenaars nadat twee mans op ŉ plaas buite Witbank doodgeskiet is. Die twee slagoffers, onderskeidelik 24 en 30 jaar oud, se liggame is Dinsdag bo-op mekaar op die plaas gevind. “Die polisie het vroeg Dinsdagoggend ŉ oproep van ŉ bekommerde familielid ontvang wat aan die polisie gesê het dat sy 24-jarige broer hom gebel en ingelig het dat iemand hom geskiet het. Die man wat geskiet is, het aan sy broer gesê dat hy in die bosse op ŉ nabygeleë plaas skuil,” sê brig. Leonard Hlathi, polisiewoordvoerder van Mpumalanga. “Die polisie het onmiddellik op die klagte gereageer en na die man begin soek, maar kon hom nie kry nie,” sê Hlathi. Die polisie se honde-eenheid is toe geaktiveer en hulle het later op Emmanuel Mashengwane se liggaam op die betrokke plaas afgekom. “Sy liggaam was op dié van ŉ tweede slagoffer gestapel. Albei het skietwonde aan hul lywe gehad,” sê Hlathi. Dit is nie seker aan wie die plaas behoort waar die voorval plaasgevind het nie. Die paramedici is ontbied en het albei slagoffers op die toneel dood verklaar. Hlathi sê ŉ moordsaak is aanhangig gemaak en die polisie ondersoek reeds die saak. Die provinsiale polisiekommissaris het die “sinnelose moord” van die twee mans ten sterkste veroordeel en ŉ beroep op die gemeenskap gedoen om die polisie te help met enige inligting wat kan help om die oortreders vas te trek. Enigiemand met inligting oor die voorval kan die polisie by 10111 of 08600 10111 bel.